KTB ปรับใหม่ “โอนเงิน” ผ่าน “Krungthai NEXT-เป๋าตัง” ต้องสแกนหน้า ดีเดย์ มิ.ย.นี้
ธนาคารกรุงไทย เสริมแกร่งเทคโนโลยีสแกนใบหน้าก่อนโอนเงิน ผ่าน “Krungthai NEXT” และ“เป๋าตัง” เริ่มเดือนมิ.ย. 66 เพื่อยกระดับความปลอดภัย
ธนาคารกรุงไทย เสริมแกร่งเทคโนโลยีสแกนใบหน้าก่อนโอนเงิน ผ่าน “Krungthai NEXT” และ“เป๋าตัง” เริ่มเดือนมิ.ย. 66 เพื่อยกระดับความปลอดภัย
25 เม.ย. 2566

ธนาคารกรุงไทย จำกัด (มหาชน) หรือ KTB นำเทคโนโลยีมายกระดับความปลอดภัยในการทำธุรกรรมการเงินอย่างต่อเนื่อง ทั้งการพัฒนาระบบแจ้งเตือนผู้ใช้งาน เมื่อตรวจพบการบันทึกภาพ หรือวิดีโอหน้าจอ หรือใช้โปรแกรมควบคุมหน้าจอมือถือของผู้ใช้งาน (Screen Sharing /Screen Recording) เพื่อป้องกันการเข้าถึงแอปฯ จากทางไกล และการยกเลิกส่ง SMS และ e-mail แนบลิงก์
ล่าสุด ธนาคารพัฒนาระบบการยืนยันตัวตนด้วยใบหน้ามาใช้กับแอปพลิเคชัน Krungthai NEXT และเป๋าตัง เมื่อทำธุรกรรมโอนเงิน หรือปรับเพิ่มวงเงินผ่านแอปฯ ดังนี้ 1.โอนเงินตั้งแต่ 50,000 บาท ขึ้นไปต่อครั้ง 2.มียอดโอนเงินสะสมทุก 200,000 บาทต่อวัน/บัญชี และ 3.ปรับเพิ่มวงเงินโอนตั้งแต่ 50,000 บาทขึ้นไป
ทั้งนี้ การยืนยันตัวตนด้วยใบหน้า ทำให้การทำธุรกรรมโอนเงิน ปลอดภัยมากขึ้น ทำธุรกรรมผ่านแอปฯ ได้คนเดียวเท่านั้น สะดวกมากขึ้น เมื่อต้องการเปลี่ยนอุปกรณ์มือถือ ลืมรหัส หรือเปลี่ยนเบอร์โทรศัพท์ใหม่ในการรับ OTP สำหรับการทำธุรกรรม ทำให้สามารถใช้งานแอปฯ ได้อย่างต่อเนื่อง
สำหรับการยืนยันตัวตนด้วยใบหน้าก่อนโอนเงิน เริ่มในเดือนมิ.ย. 66 สำหรับลูกค้าที่ยังไม่เคยมีข้อมูลการยืนยันตัวตนด้วยใบหน้า หรือ ข้อมูลไม่อัพเดต สามารถเพิ่มข้อมูลได้ เพียงนำบัตรประชาชนไปขอดำเนินการผ่านธนาคารกรุงไทยทุกสาขา และ ตู้ ATM ที่มีสัญลักษณ์ Confirm ID (ตู้สีเทา) โดยอัพเดตข้อมูล ครั้งเดียวใช้ได้ทั้ง แอปฯ Krungthai NEXT และเป๋าตัง